Universis presentes litteras inspecturis, Hyolanda comitissa Nivernensis salutem. Noverit universitas vestra quod cum venerabilis pater ac dominus noster Girardus, Eduensis episcopus, venisset Parisius pro suis negociis, et ibi nos invenisset, idem episcopus a nobis recepit homagium suum ibidem mera liberalitate sua, de gratia speciali, cum nos ad ipsum in terram suam in aliquo domiciliorum suorum, non ipse ad nos, propter hoc accedere teneamur. Et quia nolumus quod istud eidem episcopo vel ejus successoribus possit prejudicium generare, istas presentes litteras nostras eidem episcopo dedimus sigilli nostri munimine roboratas. Actum Parisius anno Domini Mº CCº septuagesimo primo, die martis post festum beati Martini hyemalis.